คลังจ่ายเงินเยียวยาบัตรคนจนสู้โควิด1.14ล้านคน
"ธนกร"เผย คลังจ่ายเยียวยาบัตรคนจน คนละ 3 พัน 1.14 ล้านคน 4-9ก.ค. แจงร้องทุกข์ทั่วประเทศกว่า 2 ล้านคัดกรองใกล้เสร็จแล้ว เตรียมหามาตรการช่วยเหลือต่อ
4 ก.ค. 2563

นายธนกร วังบุญคงชนะ เลขานุการรัฐมนตรีว่าการกระทรวงการคลัง เปิดเผยว่า กระทรวงการคลังยังคงเดินหน้าช่วยเหลือพี่น้องประชาชนอย่างต่อเนื่อง โดยล่าสุดนายอุตตม สาวนายน รัฐมนตรีว่าการกระทรวงการคลัง ให้สำนักงานเศรษฐกิจการคลังดำเนินการจ่ายเงินเยียวยาผู้ถือบัตรสวัสดิการแห่งรัฐจำนวน 1.14 ล้านคน เดือนละ 1000 บาท เป็นระยะเวลา 3 เดือน ตั้งแต่เดือนพฤษภาคม-กรกฏาคม 2563 รวมเป็นเงิน 3000 บาทต่อคน โดยเงินจะเข้าบัญชีตั้งแต่วันที่ 4-9 ก.ค.นี้ โดยผู้ที่ได้รับสิทธิ์จะต้องไม่เป็นผู้ประกันตนตามมาตรา33 ของสำนักงานประกันสังคม อีกทั้งยังไม่เคยได้รับความช่วยเหลือเยียวยาจากโครงการใดๆของรัฐ
นายธนกร กล่าวอีกว่า ในส่วนของการรับเรื่องราวร้องทุกข์ที่กระทรวงการคลังและทั่วประเทศนั้น มีมากกว่า 2 ล้านฉบับ ซึ่งสำนักงานเศรษฐกิจการคลังได้ดำเนินการตรวจสอบคัดกรองใกล้จะเสร็จทั้งหมดแล้ว กระทรวงการคลังจะหามาตรการช่วยเหลือต่อไป อย่างไรก็ตาม ที่ผ่านมาในช่วงแรกของการจ่ายเงินเยียวยา 5000 บาทตามโครงการเราไม่ทิ้งกันอาจจะขลุกขลักบ้าง แต่สุดท้ายทุกอย่างเป็นไปด้วยความเรียบร้อย พี่น้องประชาชนพอใจเป็นอย่างมาก ซึ่งหลังจากรัฐบาลเริ่มคลายล็อก กระทรวงการคลังก็เดินหน้าฟื้นฟูประเทศอย่างเต็มที่ตามยุทธศาสตร์ที่นายสมคิด จาตุศรีพิทักษ์และนายอุตตมได้ให้นโยบายไว้ เป็นแผนงานและโครงการที่สอดคล้องตามยุค new nornal ที่ชัดเจนมาก มั่นใจว่าจะสามารถพลิกฟื้นประเทศกลับคืนสู่ภาวะปกติได้อย่างแน่นอน